આવી સ્થિતિમાં ઇમિગ્રન્ટ્સને અટકાવવા માટેનું વાતાવરણ અમેરિકામાં તૈયાર થયું છે. આવા વાતાવરણ વચ્ચે કેનેડાના દ્વારા ખુલ્લા છે એવું કહેવાયું હતું. કેનેડાની આ નીતિની ચર્ચા પણ સ્થાનિક ધોરણે થયા વિના રહે નહિ. કેનેડામાં પણ ગોરા લોકોને વિદેશીઓ આવે તે ગમતું નથી. કેનેડા અત્યંત વિશાળ દેશ છે, પણ ઉત્તરના ભાગમાં સતત બરફ છવાયેલો રહે છે. અમેરિકાની જેમ એશિયનોને રહેવા અનુકૂળ પ્રદેશો ઓછા છે, તેમ છતાંય એશિયનો અને ભારતીયો અહીં આવવા રાજી છે. વિશાળ પ્રદેશ અને વસતિ ટૂંકી, પણ ઇમિગ્રન્ટ્સની સંખ્યા અમુક જ શહેરો પૂરતી મર્યાદિત હોય એટલે ત્યાં તેમની હાજરી તરત દેખાય આવે. અમેરિકાની જેમ કેનેડીયન કંપનીઓમાં ભારતીયો સીઈઓ બનીને કબજો નથી કરી રહ્યા, પણ ઇન્ટરનેટમાં ટોપ ફાઇવની વાત કરવામાં આવે ત્યારે કેનેડાની શિખ યુવતી લીલીસિંહની વાત આવે. આવા બીજા દાખલાને કારણે કેનેડામાં પણ ભારતીયોની, બિનગોરાની હાજરી નાગરિકોમાં નાકનું ટિચકું ચડાવવાનો વિષય છે. બીજી બાજુ જસ્ટીન ટ્રુડો જેવા નેતાઓ ડોનાલ્ડ ટ્રમ્પથી વિરુદ્ધ મલ્ટિકલ્ચર માટે પોતે મલ્ટિજાતના વસ્ત્રો ધારણ કરી શકે છે એવું કહે છે – તેથી આ બધી ધમાલ મચી છે.